**Ministru kabineta noteikumu projekta "Grozījumi Ministru kabineta 2016. gada 8. marta noteikumos Nr. 152 "Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "*Grozījumi Ministru kabineta 2016. gada 8. marta noteikumos Nr. 152 "Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi"*" (turpmāk – noteikumu projekts) izstrādāts, ņemot vērā nepieciešamību stimulēt ekonomisko aktivitāti reģionos pēc koronavīrusa (turpmāk – COVID-19) izraisītās ārkārtējās situācijas beigām. Noteikumu projekts izstrādāts, lai:1. darbības programmas "Izaugsme un nodarbinātība" 4.2.2. specifiskā atbalsta mērķa "*Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās*" (turpmāk – 4.2.2. SAM) ietvaros izveidotu jaunu ceturto projektu iesniegumu atlases kārtu "Energoefektivitātes paaugstināšana pašvaldību ēkās" (turpmāk – ceturtā atlases kārta), kas paredzēta pašvaldību ēku energoefektivitātes paaugstināšanas augstas gatavības projektu atbalstam nacionālas un reģionālas nozīmes attīstības centru pašvaldībās, lai palīdzētu pašvaldībām mazināt ar valstī izsludināto ārkārtējo situāciju saistīto negatīvo ietekmi uz tautsaimniecību un veicinātu ekonomikas straujāku atgūšanos no COVID-19 izraisītās krīzes;
2. noteiktu, ka neizmantotais 4.2.1. SAM "*Veicināt energoefektivitātes paaugstināšanu valsts un dzīvojamās ēkās*" 4.2.1.2. pasākuma "*Veicināt energoefektivitātes paaugstināšanu valsts ēkās*" (turpmāk – 4.2.1.2.pasākums) Eiropas Reģionālās attīstības fonda (turpmāk – ERAF) finansējums 4,5 milj. *euro* apmērā tiek novirzīts 4.2.2.SAM ceturtajai atlases kārtai;
3. palielinātu 4.2.2. SAM ietvaros sasniedzamos iznākuma rādītājus. Ņemot vērā no 4.2.1.2.pasākuma pārdalāmo ERAF finansējuma apmēru, papildu energoefektivitātes paaugstināšanas projektu īstenošanas rezultātā plānots ietaupīt pašvaldību ēkās patērēto primāro enerģiju par vismaz 2 186 350 kWh/gadā un samazināt ogļskābās gāzes emisijas par vismaz 551 ogļskābās gāzes emisijas ekvivalenta tonnām gadā.

Noteikumu projekts stājas spēkā parastajā kārtībā (nākamajā dienā pēc tā izsludināšanas). |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz:1. Ministru kabineta 2020. gada 19. maija sēdes protokola Nr.34 33.§ "*Informatīvais ziņojums "Par Eiropas Savienības struktūrfondu un Kohēzijas fonda finansējuma pārdalēm un risinājumiem COVID-19 seku mazināšanai"*" (turpmāk – protokols) 3. un 4. punktu.
2. Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 13. punktu.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai ierobežotu COVID-19 vīrusa izplatību Latvijā, Ministru kabinets 2020. gada 12. martā izsludināja ārkārtējo situāciju[[1]](#footnote-1) ar sākotnējo termiņu līdz 2020. gada 14. aprīlim, kas vēlāk tika pagarināts līdz 2020. gada 9. jūnijam. Latvijā ieviestie drošības pasākumi un ierobežojumi sakarā ar ārkārtējo situāciju, kā arī pasākumi, ko īsteno citas valstis COVID-19 izplatības ierobežošanai, negatīvi ietekmē Latvijas tautsaimniecības attīstību. Pašvaldības var sniegt būtisku ieguldījumu tautsaimniecībā, veicinot ekonomisko aktivitāti reģionos pēc COVID-19 izraisītās ārkārtējās situācijas beigām, īstenojot tautsaimniecībai nozīmīgus Eiropas Savienības (turpmāk – ES) fondu projektus. Publisko ēku energoefektivitātes paaugstināšana ir būtisks investīciju virziens gan valsts noteikto klimata mērķu sasniegšanai, gan iekšzemes patēriņa veicināšanai, atbalstot nodarbinātību būvniecības nozarē un ar to saistīto pakalpojumu sniegšanu.Valsts ekonomikas lejupslīdes laikā ES fondu finansējumu nepieciešams novirzīt augstas gatavības, ātri īstenojamiem projektiem. 4.2.2. SAM projektu sagatavošana un īstenošanas uzsākšana ir iespējama dažu mēnešu laikā, nodrošinot pirmo izmaksu veikšanu projektos jau 2020. gadā, kas palīdzētu pašvaldībām mazināt ar valstī izsludināto ārkārtējo situāciju saistīto negatīvo ietekmi uz tautsaimniecību un veicinātu ekonomikas straujāku atgūšanos no COVID-19 izraisītās krīzes. Noteikumu projekts paredz izveidot jaunu ceturto atlases kārtu 4.2.2. SAM ietvaros. 4.2.2. SAM ceturtās atlases kārtas īstenošanai tiek novirzīts neizmantotais 4.2.1.2. pasākuma ERAF finansējums 4 500 000 milj. *euro*, kā arī 4.2.2. SAM projektu iesniegumu trešās atlases kārtas "*Energoefektivitātes paaugstināšana un atjaunojamo energoresursu izmantošana reģionālas nozīmes attīstības centru pašvaldībās*" (turpmāk – trešā atlases kārta) neizmantotais atlikums 503 379 *euro* – pavisam kopā 5 003 379 *euro* apmērā. Ceturtajai atlases kārtai, kas laika ziņā šobrīd ir pēdējā atlases kārta, tiks novirzīts arī viss iespējamais atlikums, kas veidosies 4.2.2. SAM visu atlases kārtu ietvaros.Piešķirot papildu finansējumu 5 003 379 *euro* apmērā augstas gatavības pašvaldību ēku energoefektivitātes paaugstināšanas projektiem, ik gadu tiks ietaupīta pašvaldību ēkās patērētā primārā enerģija vismaz 2 186 350 kWh un samazinātas ogļskābās gāzes emisijas vismaz 551 ekvivalenta tonnas. Sasniedzamie minimālie iznākuma rādītāji (primārās enerģijas gada patēriņa samazinājums sabiedriskajās ēkās - 22 502 625 kilovatstundas gadā un aprēķinātais siltumnīcefekta gāzu samazinājums gadā – 5 676 ogļskābās gāzes ekvivalenta tonnas) aprēķināti proporcionāli sākotnēji noteiktajam 4.2.2. SAM finansējumam un sasniedzamajiem iznākuma rādītājiem. Ar aprēķina pamatojumu var iepazīties Ministru kabineta 2016. gada 8. marta noteikumu Nr. 152 "*Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi"*" (turpmāk – MK noteikumi Nr. 152) sākotnējās ietekmes novērtējuma ziņojumā. Vienlaikus uz projektu īstenošanas laiku būvniecības procesa nodrošināšanai plānots izveidot līdz 400 darbavietām.[[2]](#footnote-2)Ņemot vērā Administratīvi teritoriālo reformu un pašvaldību gatavību operatīvi iesniegt un īstenot augstas gatavības papildu projektus, papildu ERAF finansējumu paredzēts novirzīt nacionālas nozīmes un reģionālas nozīmes attīstības centru pašvaldībām. Lai pēc iespējas ātrāk SAM 4.2.2. ceturtās atlases kārtas ietvaros plānotās investīcijas nonāktu tautsaimniecībā un mazinātu COVID-19 izraisītās ekonomiskās lejupslīdes sekas, Vides aizsardzības un reģionālās attīstības ministrija (turpmāk – VARAM) organizēs ceturtās atlases kārtas projektu ideju priekšatlasi, atbalstot attīstības programmu investīciju plānos iekļautās pašvaldību ēku energoefektivitātes paaugstināšanas augstas gatavības projektu idejas. Pēc projekta ideju priekšatlases izsludināšanas projektu iesniedzējiem mēneša laikā būs jāsagatavo un jāiesniedz projekta idejas koncepts VARAM, kura tās izvērtēs un sagatavos atbalstāmo projektu ideju sarakstu. Atbalstāmo projektu ideju sarakstu, pēc saskaņošanas Reģionālās attīstības koordinācijas padomē, apstiprinās Ministru kabinets, savukārt projektu iesniegumu vērtēšanu nodrošinās Centrālā finanšu un līgumu aģentūra (turpmāk – CFLA). Termiņš projektu iesniegumu sagatavošanai un iesniegšanai CFLA plānots viens mēnesis.4.2.2. SAM ieviešana norit veiksmīgi, par to liecina augstais pabeigto projektu īpatsvars – 82 projekti jeb 63% (46% no kopējā 4.2.2. SAM ERAF finansējuma) no 130 iesniegtajiem projektiem ir pabeigti un 32 projekti jeb 25% (29% no kopējā 4.2.2. SAM ERAF finansējuma) ir īstenošanas stadijā. Tabulā zemāk[[3]](#footnote-3) redzams finansējuma sadalījums un tā proporcija pret kopējo 4.2.2. SAM finansējumu.

|  |  |  |  |
| --- | --- | --- | --- |
| **Projektu statuss**   | **Skaits**   | **ERAF, eiro**   | ***%***   |
| Iesniegti projekti  | 2 | 449 293   | *1* |
| Apstiprināti projekti   | 14 | 6 232 211   | *13* |
| Noslēgts līgums   | 32 | 13 756 351   | *29* |
| Pabeigti projekti   | 82 | 21 559 785   | *46* |
| **KOPĀ**   | **130** | **41 997 639** | ***89*** |
| Projektiem nepiesaistītais finansējums[[4]](#footnote-4)   |    | 4 998 755   | *11* |
| **PAVISAM KOPĀ**   | **130** | **46 996 394**   | ***100*** |

Īpaši vērā ņemams ir 4.2.2. SAM projektu iznākumu rādītāju sasniegtais progress. Lai gan pabeigti ir 6**3**% no līdz šim vērtēšanai iesniegtajiem projektiem, divos no trim iznākuma rādītājiem ir sasniegti vairāk nekā 80% no plānotajām kopējām rādītāju vērtībām (skat. tabulā zemāk).

|  |  |  |  |  |
| --- | --- | --- | --- | --- |
| **Rādītāja nosaukums** | **Atbilstoši MK noteikumiem** | **Plānots[[5]](#footnote-5)** | **Sasniegts** | **Sasniegts no plānotā, %** |
| Primārās enerģijas samazinājums, kWh/gadā[[6]](#footnote-6) | 20 522 442 | 17 390 488 | 17 122 616 | *83* |
| Siltumnīcefekta gāzu samazinājums,CO2 ekv. t [[7]](#footnote-7) | 5180 | 2884 | 4864 | *94* |
| No AER ražotā papildjauda, MW[[8]](#footnote-8) | 1,6 | 0,806 | 0,622 | *39* |

Papildu projektu īstenošana 4.2.2. SAM ietvaros veicinās primārās enerģijas patēriņa samazināšanu, sekmējot energoefektivitātes paaugstināšanu un pašvaldību izdevumu samazināšanos par siltumapgādi, atbilstošu ES fondu darbības programmā "Izaugsme un nodarbinātība" noteiktajam.Atbilstoši Ministru kabineta 2020. gada 18. jūnija rīkojumam Nr. 331 "*Par projektu ideju finansējuma apjomu un sasniedzamajiem iznākuma rādītājiem 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" trešās projektu iesniegumu atlases kārtas "Energoefektivitātes paaugstināšana un atjaunojamo energoresursu izmantošana reģionālas nozīmes attīstības centru pašvaldībās" ietvaros*" noteikumu projekts paredz samazināt trešās atlases kārta ietvaros sasniedzamo iznākuma rādītāju “*No atjaunojamiem energoresursiem ražotā papildjauda*” (turpmāk – AER rādītājs) no 0,74 megavatiem (turpmāk – MW) uz 0,479 MW. Sākotnējais rādītājs 0,74 MW apmērā tika noteikts ar Ministru kabineta 2020. gada 14 aprīļa noteikumiem Nr. 213 “*Grozījumi Ministru kabineta 2016. gada 8. marta noteikumos Nr. 152 "Darbības programmas "Izaugsme un nodarbinātība" 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" īstenošanas noteikumi"*", ar ko tika paredzēta trešās atlases kārtas rīkošana. Taču, ņemot vērā trešās atlases kārtas projektu ideju priekšatlases laikā Latvijā spēkā esošo ārkārtējo situāciju, tika precizēts atbalstāmo projektu ideju saraksts, priekšroku dodot projektu idejām ar augstāku gatavības pakāpi, kuras dotu lielāku ieguldījumu Covid-19 izraisītās krīzes negatīvo ekonomisko seku mazināšanā. Projektu idejas ar zemu gatavības pakāpi tika izslēgtas, attiecīgi samazinot kopējam trešajā atlases kārtā sasniedzamajam AER rādītājam noteikto vērtību. Vienlaikus jāņem vērā, ka AER rādītāja samazināšana trešajā atlases kārtā neietekmē darbības programmā "Izaugsme un nodarbinātība" noteiktā rādītāja vērtības 1,2 MW apmērā sasniegšanu.Noteikumu projekts paredz svītrot MK noteikumu Nr. 152 16. un 17. punktu, kuros ietverti 4.2.2. SAM snieguma rezerves jeb ietvara izpildes nosacījumi. Tā kā snieguma rezerve ir noteikts rādītāju kopums katram prioritārajam virzienam, kas sastāv no finanšu rādītāja uz 2018. gada 31. decembri, t.i. sertificēti izdevumi (ES fondu finansējums kopā ar nacionālo finansējumu), un atsevišķu SAM, t.sk. 4.2.2. SAM iznākumu rādītāju starpposmu vērtībām uz 2018. gada 31. decembri, tad MK noteikumu Nr. 152 16. un 17. punkts 4.2.2. SAM īstenošanas kontekstā vairs nav aktuāls.Lai novērstu pārāk lielu pašvaldību saistību uzņemšanos un nesamērīgi mazu ERAF finansējuma proporciju projekta kopējo attiecināmo izmaksu īpatsvarā, kā viens no kontroles mehānismiem noteikts, ka ceturtās atlases kārtas ietvaros pieteiktajos projektos ERAF finansējums veido vismaz 30 procentus no projekta kopējām attiecināmajām izmaksām.Lai samazinātu administratīvo slogu pašvaldībām (savstarpēji konkurējošu projektu ideju konceptu sagatavošana) un VARAM kā atbildīgajai iestādei (priekšatlases ietvaros iesniegto projektu konceptu vērtēšana), kā arī ņemot vērā ceturtās atlases kārtas ietvaros pieejamo ierobežoto ERAF finansējumu, noteikumu projekts paredz, ka ceturtās atlases kārtas ietvaros projekta iesniedzējs īsteno ne vairāk kā vienu projektu, kura kopējais ERAF finansējums nepārsniedz 500 000 *euro*. Minētā summa indikatīvi atbilst vidējam viena projekta ERAF finansējuma apmēram 4.2.2. SAM projektu iesniegumu atlases pirmajā un otrajā kārtā.Ņemot vērā COVID-19 krīzes ietekmi un nepieciešamību atbalstīt vairāk ēkas, kas saistītas ar izglītības, veselībai un sociālo jomu, kā arī atbalstu uzņēmējdarbībai, noteikumu projektā paredzēts neatbalstīt ēkas pašvaldības administratīvo funkciju nodrošināšanai (ēkas, kurās atrodas pašvaldības domes un pagastu pārvaldes). Šis grozījums atbilst Latvijas Darba devēju konfederācijas (turpmāk – LDDK) priekšlikumam par pašvaldību energoefektivitātes pasākumiem 2020. gada projektiem - prioritāri atbalstīt pašvaldību iestādes (skolas, bērnudārzi u.c.) un valsts un pašvaldību kapitālsabiedrības, izslēdzot pašvaldību administratīvās ēkas. |
| 3. | Projekta izstrādē iesaistītās institūcijas | Ekonomikas ministrija, ņemot vērā, ka finansējums papildu 4.2.2. SAM projektu īstenošanai tiks pārdalīts no tās administrētā 4.2.1.2. pasākuma. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VARAM, 4.2.2. SAM ceturtās atlases kārtas finansējuma saņēmēji un CFLA. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne esošajiem finansējuma saņēmējiem, ne ES fondu vadībā iesaistītajām institūcijām.Noteikumu projektam būs labvēlīga ietekme uz būvniecības nozari un nodarbinātību. Noteikumu projekta īstenošanas rezultātā ir sagaidāma labvēlīga ietekme uz Nacionālā attīstības plāna rādītājiem.Noteikumu projekts neietekmēs konkurenci, kā arī tam nav ietekmes uz nevalstiskajām organizācijām. |
| 3. | Administratīvo izmaksu monetārs novērtējums | Nav attiecināms.  |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| 1. | Nepieciešamie saistītie tiesību aktu projekti | MK noteikumu projektu nepieciešams apstiprināt vienlaikus vai pēc grozījumiem Ministru kabineta 2016. gada 9. augusta noteikumos Nr. 534"*Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi*" (turpmāk – MK noteikumi Nr. 534). Tas nepieciešams, ņemot vērā, ka noteikumu projekts paredz finansējuma pārdali no 4.2.1.2. pasākuma uz 4.2.2. SAM.  |
| 2. | Atbildīgā institūcija  | Par grozījumiem MK noteikumos Nr. 534 atbildīgā institūcija – Ekonomikas ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 4.2.2. SAM projektu īstenotāji ir pašvaldības, savukārt sabiedrību noteikumu projekts skar tikai pastarpināti, līdz ar to noteikumu projekts netika publicēts VARAM tīmekļvietnē. Vienlaikus jāņem vērā, ka noteikumu projekts izstrādāts, ņemot vērā nepieciešamību nekavējoties palīdzēt pašvaldībām mazināt ar valstī izsludināto ārkārtējo situāciju saistīto negatīvo ietekmi uz tautsaimniecību un veicināt ekonomikas straujāku atgūšanos no COVID-19 izraisītās krīzes. |
| 2. | Sabiedrības līdzdalība projekta izstrādē | Noteikumu projekta izstrādes gaitā analizēti nevalstisko organizāciju priekšlikumi efektīvākai COVID-19 krīzes ietekmes mazināšanai. |
| 3. | Sabiedrības līdzdalības rezultāti |  Ņemts vērā Latvijas Darba Devēju Konfederācijas priekšlikums prioritāri atbalstīt pašvaldību iestādes (skolas, bērnudārzi u.c.) un valsts un pašvaldību kapitālsabiedrības, izslēdzot pašvaldību administratīvās ēkas. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, 4.2.2. SAM ceturtās atlases kārtas finansējuma saņēmēji un CFLA. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Vides aizsardzības un reģionālās attīstības ministrs J. Pūce

K.Raubiškis, 66016717

kaspars.raubiskis@varam.gov.lv

1. Ministru kabineta 2020. gada 12. marta rīkojums Nr. 103 "Par ārkārtējās situācijas izsludināšanu". [↑](#footnote-ref-1)
2. Pieņemts, ka no kopējā finansējuma atalgojumam tiks novirzīti vidēji 30% no kopējām izmaksām, savukārt uz vienu darbavietu energoefektivitātes uzlabošanas projektos vidēji tiek novirzīti 6800 *euro* (7500000/85\*100\*0,3/6800 = 389 darbavietas). [↑](#footnote-ref-2)
3. Kohēzijas politikas vadības informācijas sistēmas dati uz 2020. gada 29. jūniju. [↑](#footnote-ref-3)
4. 4.2.2. SAM projektu iesniegumu atlasē neiesniegto, atsaukto, pārtraukto un noraidīto projektu finansējums, kas novirzīts 4.2.2. SAM projektu atlases 3.kārtas īstenošanai saskaņā ar 2016. gada 8. marta MK noteikumu Nr. 152 2020. gada 14. aprīļa grozījumiem. [↑](#footnote-ref-4)
5. Projektos plānotie rādītāji, kurus plānots sasniegt līdz 2023. gada 31. decembrim (visi projekti, par kuru īstenošanu noslēgta vienošanās, neskaitot jau pabeigtos projektus) [↑](#footnote-ref-5)
6. Primārās enerģijas gada patēriņa samazinājums sabiedriskajās ēkās, kilovatstundas gadā [↑](#footnote-ref-6)
7. Aprēķinātais siltumnīcefekta gāzu samazinājums gadā, ogļskābās gāzes ekvivalenta tonnas [↑](#footnote-ref-7)
8. No atjaunojamiem energoresursiem ražotā papildjauda, megavati [↑](#footnote-ref-8)